ข้อบัญญัติองค์การบริหารส่วนตำบลวังตะกู เรื่อง การลดหย่อนภาษีบำรุงท้องที่ พ.ศ. 2560 
ข้อบัญญัติองค์การบริหารส่วนตำบลวังตะกู
เรื่อง
การลดหย่อนภาษีบำรุงท้องที่
พ.ศ.
๒๕๖๐
 

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลวังตะกู
โดยความเห็นชอบของสภาองค์การบริหารส่วนตำบลวังตะกูและนายอำเภอเมืองนครปฐม
จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า
ข้อบัญญัติองค์การบริหารส่วนตำบลวังตะกู เรื่อง การลดหย่อนภาษีบำรุงท้องที่ พ.ศ.
๒๕๖๐

ข้อ ๒[๑] ข้อบัญญัตินี้ให้ใช้บังคับนับถัดจากวันประกาศในราชกิจจานุเบกษาเป็นต้นไป

ข้อ ๓ บรรดาข้อบังคับ
กฎ ระเบียบ คำสั่งอื่นใดในส่วนที่ได้ตราไว้แล้วหรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ ๔ ในข้อบัญญัตินี้
ที่ดิน หมายความว่า พื้นที่ดิน
และให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า บุคคลหรือคณะบุคคล ไม่ว่าจะเป็นบุคคลธรรมดาหรือนิติบุคคล
ซึ่งมีกรรมสิทธิ์ในที่ดิน หรือครอบครองอยู่ในที่ดินที่ไม่เป็นกรรมสิทธิ์ของเอกชน
ปี หมายความว่า ปีปฏิทิน

ข้อ ๕ ให้บุคคลธรรมดา
ซึ่งเป็นเจ้าของที่ดินแปลงเดียว
หรือหลายแปลงที่อยู่ในจังหวัดนครปฐมในเขตองค์การบริหารส่วนตำบลวังตะกู และใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตน หรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่ เป็นจำนวนสามไร่
ที่ดินที่มีสิ่งปลูกสร้าง และใช้สิ่งปลูกสร้างนั้นเป็นสถานการค้า
หรือให้เช่า ไม่ได้รับการลดหย่อนสำหรับส่วนของที่ดินทีมีสิ่งปลูกสร้างที่ใช้เป็นสถานการค้าให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง
การลดหย่อนตามเกณฑ์ในข้อนี้
ให้ได้รับการลดหย่อนสำหรับที่ดินที่อยู่ในจังหวัดนครปฐมแต่จังหวัดเดียวกัน

ข้อ ๖ ให้นายกองค์การบริหารส่วนตำบลวังตะกูมีหน้าที่รักษาการตามข้อบัญญัตินี้
และให้มีอำนาจออกกฎ ระเบียบ คำสั่งประกาศ
เพื่อปฏิบัติการให้เป็นไปตามข้อบัญญัตินี้


ประกาศ ณ วันที่ ๑ กุมภาพันธ์ พ.ศ. ๒๕๖๐
มานพ เปี่ยมคล้า
นายกองค์การบริหารส่วนตำบลวังตะกู











ปวันวิทย์/จัดทำ
๒
สิงหาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๒๖ ง/หน้า ๑๘๗/๔
มิถุนายน ๒๕๖๑